text: Kajakroer fundet druknet
  20 januar 2018 kl. 14.42
  Den 38-årige jæger, der onsdag forsvandt under en kajaktur på Augustenborg Fjord, er lørdag fundet druknet. 
  Dykkere fra Sønderborg Brand og Redning har lørdag fundet den 38-årige jæger fra Sønderborg død. Syd- og Sønderjyllands Politi oplyser, at en dykker fandt manden 30 meter fra kysten. De pårørende er underrettet.
  - En dykker fandt manden i Augustenborg Fjord kl.13.05. Vi formoder, der er tale om en drukneulykke, og der er ikke noget mistænkeligt ved sagen, siger Erik Lindholdt, vagtchef ved Syd- og Sønderjyllands Politi.
  Den 38-årige mand har været savnet, siden han onsdag forsvandt under en kajaktur på Augustenborg Fjord. Politi og redningsmandskab har de sidste fire dage ledt efter manden. Lørdag var en privat dykkerklub og en privat hundepatrulje også ude at lede efter manden. 
  Fredag sendte Brand og Redning Sønderborg droner op for at se, om de kunne finde ham i området, men det lykkedes ikke.
  Mandens bil, pagaj, handsker, gummistøvler og kajak blev fundet i løbet af onsdag nat og torsdag.
  Dykkere fra Sønderborg Brand &amp; Redning har i dag fundet den savnede kajakroer fra Sønderborg druknet. De pårørende er underrettet. #politidk
  
  